Mediji, tržište i Martha Stewart (7/9/02) - 2002-07-09
'Maskota korporativne korupcije' - Postala je moderna američka ikona, a sad je u žarištu zanimanja zbog optužbi za nedopušteno trgova
Više od deset godina, jedna plavokosa žena koja je svojedobno radila kao model, burzovni mešetar i ugostitelj, izgradila je medijsko carstvo temeljeno na njezinoj ideji dobrog ukusa i dobrog življenja. Postala je moderna američka ikona, a njene knjige, radio i televizijski programi često su se našli u žarištu zanimanja javnosti. Sad je ponovno u žarištu zanimanja, no ovaj put zbog optužbi za nedopušteno trgovanje dionicama. Njeni bivši obožavatelji u medijima, najednom su postali njezini zlobni kritičari, što je zaprijetilo i njenom poslovnom carstvu. Je li ovdje riječ o jednoj suvremenoj moralističkoj priči ili nečem drugom? Martha Stewart rođena je kao jedno od šestero djece u saveznoj državi New Jersey. Njena majka, domaćica i učiteljica, naučila ju je kuhanju, konzerviranju hrane i šivanju. Njen otac, trgovac lijekovima i vrtlar, naučio ju je vrtlarenju. Godine 1982. objavila je prvu knjigu pod naslovom koja je odmah postala klasično djelo. Godine 1998. Časopis stavio ju je na popis 50 najutjecajnijih žena u Americi. No ove godine Martha Stewart optužena je da je dobila tzv. 'informacije iznutra', odnosno, podatke koje joj je osigurao netko iz kompanije koja je naglo trebala izgubiti na vrijednosti dionica. Prodala je četiri tisuće dionica samo dan prije negoli su one drastično izgubile na cijeni. Nakon knjigovodstvenih skandala velikih korporacija poput Enrona, WorldComa, Xeroxa itd, ova nekoć medijska 'beba', našla se na meti oštrih kritika. Upravo zbog prepoznatljivosti i slave, Martha Stewart mogla bi postati personifikacija neprihvatljivog korporativnog ponašanja u posljednje vrijeme. Rod Dreher piše za i . On je nazvao Marthu 'maskotom korporativne korupcije'. "Ovo je vrijeme korporativnih skandala u Americi. Imamo problema u crkvi, imamo problema u korporativnoj Americi i ljudi traže žrtvene janjce. Mislim da je Martha odličan kandidat za žrtveno janje, jer je osoba za koju svatko zna". Ljudi doživljavaju šefove Enrona i WorldComa kao direktore poznate samo u financijskom svijetu ili, u najboljem slučaju, osobama koje pozorno prate kretanja na burzama dionica. No svi znaju tko je Martha Stewart. 'Ako mogu ja, možete i vi' - kaže Martha Stewart. Njezin poseban stil i veliki komercijalni uspjeh učinili su je naširoko obožavanu, ali i predmetom mnogih parodija, poput one u popularnom televizijskom programu 'Saturday Night Live'. Doajen američkog stila i dobrog ukusa, kako ju često nazivaju, Martha Stewart je 1999. godine svoju kompaniju učinila javnom, tj. počele su se dionice Martha Stewart Living Omnimedia prodavati na Newyorškoj burzi. Činilo se da ima sve, image uspjeha i perfekcije sve do prošlog mjeseca kad je, zajedno s drugim osobama, optužena da je prodala svoj udio u jednoj biotehnološkoj kompaniji nakon što je dobila tzv. 'informaciju iznutra' da će Savezna uprava za hranu i lijekove odbaciti njihov novi lijek. Bila ona kriva za to ili ne, dionice njene kompanije Martha Stewart Living Omnimedia izgubile su na vrijednosti 235 milijuna dolara od kad se za to saznalo. Rod Dreher smatra da dio srdžbe usmjeren na Marthu Stewart dolazi od strane privilegiranih i utjecajnih medija. Oni joj zamjeraju što se dočepala bogatstva propagirajući da je dobra stvar biti domaćica. "Mislim da mnogo ovih anti-martinih osjećaja dolazi odavde, s Manhattana, od strane elitističkih urednika i pisaca, a ne iz unutrašnjosti. Ljudi u ovoj zemlji vole Marthu". Po Rodu Dreheru, skandal Marhte Stewart i reakcije na njega su klasičan primjer onog što on naziva dvostrukim standardima. "Ako je Martha Stewart uistinu učinila ono za što je optužuju, onda mora za to platiti. No izgleda mi smiješno da imate moćne biznismene koji to učine i puno gore od toga, a da uopće ne izazovu toliko pažnje i bijesa kao Martha. Prošli tjedan u jednom je članku pisalo 'Martha Stewart svojim se pandžama uspela na vrh'. Dakle, muškarci se na vrh ne penju pandžama. Izgleda da ako postoji moćna poslovna žena, ona mora ispunjavati puno više standarde od muškaraca. A neki od njenih najžešćih kritičara upravo i jesu žene". Kritičari koji potcjenjuju poruku Marthe Stewart tvrdit će da je ona kao i svi drugi...daleko od savršenstva, te možda još i veći hipokrit jer je poticala žene da ostanu domaćice kod kuće dok se sama uspinjala prema vrhu poslovnog svijeta. No Martha Stewart se nada da će mnogi njeni obožavatelji ostati uz nju dok će ona osvijetliti svoj obraz na kraju. Nakon toga svi će se opet vratiti na staro: mrziti ili voljeti - ali nikako ignorirati - Marthu Stewart.